**Eu am nădejde**

*Lucica Boltasu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Captiv într-o țară străină,

Mă-ndrept spre un mâine incert,

Transform înserarea-n lumină,

Dar trupu-i aproape inert,

Mă zbat ca să trec de vâltoare,

Abisul pândeşte rânjind,

În luptă, chiar zâmbetul doare,

Dar drumul spre cer urc zâmbind,

Mă mustru-n a mea slăbiciune,

S-alerg nu mai pot chiar de vreau,

Dar fac tot ce pot pentru-a spune,

Prin vorbă sau scris Vestea-o dau,

Spun lumii de Har, mântuire,

De dragostea sfântă de sus,

De planul perfect, de jertfire,

De viaţa prin Domnul Isus,

Captiv într-o vreme străină,

Privesc catafalcul tacit,

Aştept marea clipă să vină,

Când plec, voi pleca fericit,

Căci drumuri de aur m-aşteaptă,

Pe care s-alerg şi să cânt,

De viaţa îmi pare nedreaptă,

Mă-ncred în ce scrie-n Cuvânt,

Ca David înalţ, plin de teamă,

Dar şi cu iubire, cântări,

Spre-Acel ce Acasă mă cheamă,

Osana se-aude în zări,

Primeşte-mi umila-nchinare,

Părinte, căci ce aş fi eu,

În lumea aceasta, sub soare,

De nu mi-ai fi Tu, Dumnezeu?

Captiv într-o lume străină,

Dau timpul cu mult înapoi,

Cu Domnul Isus, în grădină

Mă rog, ne rugăm amândoi,

Privind perspectiva ruşinii,

Cer pace, putere s-accept,

Spre locul numit "Căpăţânii",

Cu Domnul de mână mă-ndrept,

Sub bice şi pietre-arucate,

Sub cruce, cu greu fac un pas,

Nici lacrimi nu am, sunt uscate,

Dar Doamne de Tin-nu mă las!

De-o fi ca să beau din paharul

Durerii, aici pe pământ,

Accept cu smerenie Calvarul,

Căci bun este Domnul şi sfânt!

15/03/14, Barcelona-Lucica Boltasu